Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτoύνται οι Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης υπέρ της βενζίνης με χαμηλή περιεκτικότητα σε θείο, σύμφωνα με τη διαδικασία που προβλέπεται από το άρθρο 8 παράγραφος 4 της οδηγίας 92/81/ΕΟΚ.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. υποβολη της αίτησης

Με επιστολή της 24ης Ιουλίου 2001, που συμπληρώθηκε στις 23 Αυγούστου 2001, οι Κάτω Χώρες κοινοποίησαν στην Επιτροπή την επιθυμία τους να καθιερώσουν διαφοροποιημένο συντελεστή ειδικού φόρου κατανάλωσης για τη βενζίνη με μέγιστη περιεκτικότητα σε θείο 50 μέρη ανά εκατομμύριο (ppm), σύμφωνα μετο άρθρο 8 παράγραφος 4 της οδηγίας 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1]

[1] ΕΕ L 316 της 31.10.92, σ. 12, οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Ως βενζίνη χαμηλής περιεκτικότητας σε θείο νοείται η βενζίνη της οποίας η περιεκτικότητα σε θείο πληροί τις περιβαλλοντικές τεχνικές προδιαγραφές (50 ppm), όπως αυτές ορίζονται για τα εν λόγω καύσιμα στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα της βενζίνης και των καυσίμων ντίζελ [2].

[2] ΕΕ L 350 της 28.12.1998, σ. 58, οδηγία που τροποποιεί την οδηγία 93/12/ΕΚ του Συμβουλίου (ΕΕ L 74 της 27.3.1993, σ. 81).

Κατά την άποψη των Κάτω Χωρών, η προτεινόμενη μείωση του ειδικού φόρου αποβλέπει στην προώθηση της κατανάλωσης καυσίμων με μεγαλύτερο σεβασμό για το περιβάλλον.

Οι ειδικοί φόροι κατανάλωσης προβλέπεται να μειωθούν κατά 0,03 NLG (0,0136) για τη βενζίνη με περιεκτικότητα σε θείο χαμηλότερη από 50 ppm. Το ετήσιο δημοσιονομικό κόστος υπολογίζεται σε 75εκατομμύρια ευρώ.

Το μέτρο θα αρχίσει να ισχύει την 1η Οκτωβρίου 2002 και θα λήξει την 1η Ιανουαρίου 2005.

Οι Κάτω Χώρες θεωρούν ότι η εν λόγω μείωση του ειδικού φόρου δεν αποτελεί κρατική ενίσχυση, ιδίως διότι είναι γενικής φύσεως, και ισχύει για όλους τους καταναλωτές, ανεξάρτητα από τους οικονομικούς τομείς.

2. αξιολογηση απο την Επιτροπη

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης για λόγους ειδικής πολιτικής.

Με επιστολές της 24ης Ιουλίου 2001 και της 23ης Αυγούστου 2001, οι Κάτω Χώρες ζήτησαν να εξουσιοδοτηθούν να εφαρμόσουν διαφοροποιημένο συντελεστή ειδικού φόρου κατανάλωσης στη βενζίνη με χαμηλή περιεκτικότητα σε θείο (50 ppm) μέχρι την 1η Οκτωβρίου 2002.

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν για την αίτηση των Κάτω Χωρών.

Μετά την εφαρμογή του προβλεπόμενου μέτρου, οι τιμές των διαφοροποιημένων ειδικών φόρων κατανάλωσης που επιβάλλονται στη βενζίνη που χρησιμοποιείται ως καύσιμο, είναι οι ακόλουθες :

>ΘΕΣΗ ΠIΝΑΚΑ>

Οι διαφοροποιημένοι συντελεστές ειδικών φόρων κατανάλωσης θα τηρούν επομένως τα ελάχιστα κοινοτικά όρια που ορίζονται στα άρθρα 3 και 4 της οδηγίας 92/82/ΕΟΚ [3].

[3] ΕΕ L 316 της 31.10.92, σ. 19, οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Μετά από λεπτομερή εξέταση και αναγνωρίζοντας τη σημασία των φορολογικών κινήτρων για την προώθηση της χρησιμοποίησης βελτιωμένων καυσίμων, η Επιτροπή διαπιστώνει ότι η μείωση του ειδικού φόρου κατανάλωσης θα ισχύσει γενικά, δηλαδή οποιοσδήποτε αγοράζει βενζίνη με χαμηλή περιεκτικότητα σε θείο στις Κάτω Χώρες θα μπορεί πράγματι να επωφελείται από τη μείωση αυτή. Εξάλλου, τα καύσιμα αυτά θα διατίθενται σε επαρκείς ποσότητες καλής ποιότητας.

Με την παρέκκλιση αυτή επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

Η περίοδος εφαρμογής της μείωσης του ειδικού φόρου είναι περιορισμένη. Η διάρκεια ισχύος του εν λόγω μέτρου είναι σκόπιμο να λήξει στις 31 Δεκεμβρίου 2004, παραμονή της υποχρεωτικής χρησιμοποίησης αυτού του τύπου καυσίμου σύμφωνα με την οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα της βενζίνης και των καυσίμων ντίζελ.

Τέλος, η Επιτροπή επισημαίνει ότι το Συμβούλιο εξουσιοδότησε στις 12 Μαρτίου 2001 τις Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ που προορίζεται για τις οδικές μεταφορές μέχρι 50 ppm [4]. Επιπλέον, το Συμβούλιο χορήγησε ήδη παρέκκλιση σύμφωνα με το άρθρο 8 παράγραφος 4 της οδηγίας 92/81/EΟΚ για τα καύσιμα μέχρι 50 ppm στη Γερμανία [5] και στο Βέλγιο [6].

[4] Απόφαση 2001/229/EK του Συμβουλίου της 12.3.2001 (ΕΕ L 84 της 23.3.2001).

[5] Η απόφαση 2000/283/ΕΚ της 10.4.2000 ορίζει ότι η Γερμανία εξουσιοδοτείται να εφαρμόζει, από την 1.11.2001 μέχρι τις 31.12.2002, διαφοροποιημένο συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο μέχρι και 50 μέρη ανά εκατομμύριο, εφόσον οι εν λόγω διαφοροποιημένοι συντελεστές είναι σύμφωνοι με τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19.10.1992, για την προσέγγιση των συντελεστών των ειδικών φόρων κατανάλωσης στα πετρελαιοειδή, και ιδίως όσον αφορά τους ελάχιστους συντελεστές ειδικών φόρων κατανάλωσης που προβλέπουν τα άρθρα 4 και 5.

[6] Απόφαση 2001/439/ΕΚ του Συμβουλίου της 5.6.2001 (ΕΕ L 155 της 12.6.2001).

3. Απόφαση

Σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου, η Επιτροπή προτείνει στο Συμβούλιο να εξουσιοδοτήσει τις Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης, για ανώτατο ποσό 0,03NLG(0,0136 ευρώ) ανά λίτρο, υπέρ της βενζίνης με χαμηλή περιεκτικότητα σε θείο (50 ppm) που χρησιμοποιείται ως καύσιμο από την1η Οκτωβρίου 2002 και μέχρι τις 31 Δεκεμβρίου 2004.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτoύνται οι Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης υπέρ της βενζίνης με χαμηλή περιεκτικότητα σε θείο, σύμφωνα με τη διαδικασία που προβλέπεται από το άρθρο 8 παράγραφος 4 της οδηγίας 92/81/ΕΟΚ.

(Το κείμενο στην ολλανδική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [7]και, ιδίως το άρθρο 8 παράγραφος 4,

[7] ΕΕ L 316 της 31.10.1992, σ.12, οδηγία που τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ.46)

την πρόταση της Επιτροπής [8],

[8] ΕΕ L [...] της [...], σ. [...].

Εκτιμώντας τα ακόλουθα :

(1) Οι Κάτω Χώρες ζήτησαν την άδεια να εφαρμόσουν διαφοροποιημένο συντελεστή ειδικού φόρου κατανάλωσης στη βενζίνη με χαμηλή περιεκτικότητα σε θείο (50 ppm) από την 1η Οκτωβρίου 2002.

(2) Τα άλλα κράτη μέλη ενημερώθηκαν σχετικά με την αίτηση των Κάτω Χωρών.

(3) Η διαφοροποίηση του ειδικού φόρου, που πρότειναν οι Κάτω Χώρες, αξίας 0,0136 ευρώ ανά λίτρο, πρέπει να ωφελεί όλους τους καταναλωτές βενζίνης με χαμηλή περιεκτικότητα σε θείο. Το μέτρο αυτό τηρεί τους ελάχιστους συντελεστές ειδικού φόρου κατανάλωσης που ορίζονται στα άρθρα 3 και 4 της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή [9].

[9] ΕΕ L 316 της 31.10.1992, σ. 19, οδηγία που τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

(4) Με την παρέκκλιση που ζητείται επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

(5) Η βενζίνη με χαμηλή περιεκτικότητα σε θείο πληροί τις τεχνικές περιβαλλοντικές προδιαγραφές (50 ppm), όπως καθορίζονται από την οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα της βενζίνης και των καυσίμων ντίζελ, που τροποποιεί την οδηγία 93/12/ΕΟΚ του Συμβουλίου [10]. Σύμφωνα με τις διατάξεις του άρθρου 3 της εν λόγω οδηγίας, η χρησιμοποίηση βενζίνης 50 ppm θα είναι κατ'αρχήν υποχρεωτική από την 1η Ιανουαρίου 2005. Συνεπώς, είναι σκόπιμο να καθοριστεί η ημερομηνία της παρέκκλισης στις 31 Δεκεμβρίου 2004, με την επιφύλαξη της εφαρμογής του άρθρου 8 παράγραφος 5 της οδηγίας 92/81/ΕΟΚ.

[10] ΕΕ L 350 της 28.12.1998, σ. 58, οδηγία που τροποποιήθηκε τελευταία με την οδηγία 2000/71/ΕΚ της Επιτροπής (ΕΕ L 287 της 14.11.2000, σ. 46).

(6) Βάσει των διαθέσιμων πληροφοριών, η Επιτροπή και όλα τα κράτη μέλη θεωρούν ότι η εφαρμογή διαφοροποιημένου συντελεστή ειδικού φόρου κατανάλωσης στα καύσιμα με χαμηλή περιεκτικότητα σε θείο δεν θα προκαλέσει στρέβλωση του ανταγωνισμού που αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(7) Η Επιτροπή εξετάζει περιοδικά τις μειώσεις και τις απαλλαγές προκειμένου να εξακριβώσει εάν προκαλούν στρεβλώσεις του ανταγωνισμού, εμποδίζουν τη λειτουργία της εσωτερικής αγοράς και κατά πόσο συμφωνούν με την κοινοτική πολιτική όσον αφορά την προστασία του περιβάλλοντος.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

'Aρθρο 1

Οι Κάτω Χώρες εξουσιοδοτούνται να εφαρμόσουν, από την 1η Οκτωβρίου 2002 ως τις 31 Δεκεμβρίου 2004, διαφοροποιημένο συντελεστή ειδικού φόρου κατανάλωσης στην αμόλυβδη βενζίνη με χαμηλή περιεκτικότητα σε θείο (50ppm) .

´Αρθρο 2

Η μείωση του ειδικού φόρου που αναφέρεται στο άρθρο 1, μέγιστης αξίας 0,0136 ευρώ ανά λίτρο καυσίμου, πρέπει να τηρεί τις υποχρεώσεις που προβλέπει η οδηγία 92/82/ΕΟΚ, και ιδίως τους ελάχιστους συντελεστές που αναφέρονται στα άρθρα 3 και 4 της εν λόγω οδηγίας..

Άρθρο 3

Η παρούσα απόφαση λήγει στις 31 Δεκεμβρίου 2004..

Άρθρο 4

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες,

Για το Συμβούλιο

Ο Πρόεδρος